Foto: FAH, Index



INDEX prvi objavljuje pismo koje je Drago Prgomet poslao zastupnicima MOST-a, nakon što ga nisu pustili na današnji sastanak:



"Poštovana gospodo, kolege zastupnici iz političke platforme MOST



Iskreno mi je žao da vam se moram pismeno obratiti, a danas je bila prilika sjesti i otvoreno razgovarati o događanjima koji su se odvijali zadnjih desetak dana. Ako je netko mislio da se zaštitarima može spriječiti javna riječ, on ne razumije da je razgovor i dijalog temelj svake uspješne politike.



Inicijalni događaj silnim nesporazumima i podignutim tenzijama bio je moj susret s premijerom Milanovićem u prošlu srijedu. Želim biti jasan, žao mi je ako sam povrijedio bilo koga od vas svojim sastankom, ako ste se zbog tog osjećali prevarenim. Žao mi je i kao čovjeku, ali i osobi koja je zajedno s vama iznijela ovu kampanju te bila i je dio našeg uspjeha. To sam rekao i kolegi Petrovu, jutro nakon tog susreta.



O razlozima i sadržaju sastanka ću vas rado izvijestiti nekom prilikom koja će sigurno doći. U konačnici istina uvijek dođe na vidjelo, a u ovom trenutku mogu reći da niti jedna riječ na tom sastanku nije bila u suprotnosti s onima što je bila naša platforma. Dodatne nedoumice je izazvalo moje nepojavljivanje na sastanku u MOSTU-u u isto vrijeme. No, s kolegom Petrovom sam nakon završetka pregovora s HDZ-om dogovorio kako nema potrebe da dolazim na presicu i izvješćujem kolege o pregovorima jer to može učiniti i on sam. Nikakva lažna opravdanja niti izlike koje sam navodno naveo ne stoje i nisu točne!



Nesporazumi u MOST-u



No razloga za nesporazume u MOST-u bilo je više, navesti ću neke od njih.



Priznajmo, zatekao nas je rezultat i nismo se znali nositi s uspjehom. Nakon izborne noći na površinu su izišli svi propusti u kampanji, nekoherentnost našeg programa, heterogenost naše platforme. Očigledno, naše snažno zauzimanje za reforme nisu pratile mnoge druge aktivnosti koje su potrebne za „preživjeti“ u visokoj politici i sprovesti sve one promjene zbog kojih smo se i okupili. Podcijenili smo da niti jedna od veliki stranaka neće prekriženih ruku gledati kako se stvara nešto novo što ruši njihov monopol na vlast koji se izmjenjuje svake 4 ili 8 godina.



No dvije stvari su za mene posebno postale problematične. Prvo, utjecaj ljudi iz Nacionalnog vijeća, kojeg sam smatrao savjetodavnim tijelom, odjednom je postao presudan o donošenju odluka. Da podsjetim, radi se o nestaturanom tijelu, bez predsjednika, poslovnika i s članovima koji ne žele da se za njih zna!?



Iz toga je jasan zaključak: to nije demokratsko društvo i tu za ljude slobodarskog uma ne može biti mjesta. O budućnosti Hrvatske mogu odlučivati samo izabrani zastupnici Hrvatskog sabora.



Njima su građani dali povjerenje. A ako je netko iz nacionalnog vijeća htio donositi odluke, onda je trebao prihvatiti mjesto na listi za sabor i boriti se. Izložiti se sudu javnosti, nekritičkom propitivanju i mrcvarenju obitelji, prijatelja, karijera. Dakle, svega onog što su kandidati koji su imali hrabrosti to i učinili u ovoj kampanji.



Zato pozivam članove tog vijeća da i oni izađu i predstave se hrvatskoj javnosti i objasne iz kojih to izbora crpe svoj legitimitet te na temelju kojih to sporazuma ili nekih drugih demokratskih aranžmana donose svoje odluke. Oni su to dužni učiniti jer moderna, demokratska društva ne vode se zaplotnjačkim metodama. Moraju znati da je upravo takav pristup u politici osuđen na neuspjeh, a njegovim poznatim zagovornicima je već na ovim izborima izmaknula, činilo im se, sigurna pobjeda.



"Treba pokazati minimum poštenja"



Neosporno je da su ti članovi nacionalnog vijeća najvećim dijelom bili osnivači HRAST-a, GROZD-a, i drugih sličnih organizacija. To je legitimno i svatko ima pravo izraziti svoje političko stajalište. Ali, onda je trebalo pokazati minimum poštenja i reći da je to politički temelj stranke Mosta nezavisnih lista, pa bi građani znali za koga glasaju. Ovako ostaje dojam da smo ih prevarili.



Zar netko misli da bi lista u prvoj izbornoj jedinici koju su činili članovi Udruge HRID u Zagrebu dobila toliko mandata u Hrvatskom saboru da je zagovarala vrijednosti Hrasta, Grozda i sl.Osobno se osjećam prevarenim jer sam tek nakon izbora vidio neke ljude čije političke ideje, osobno, doživljavam vrlo opskurnim, ljude koji su danas u MOSTU-u utjecajniji od izabranih saborskih zastupnika.



Ponavljam, sad je sudbina buduće vlade u rukama izabranih zastupnika s političke platforme MOST i vjerujem da će svatko od nas donijeti vlastitu odluku, bez manipulacija, pritisaka i ucjena od bilo koga ponajmanje članova Nacionalnog vijeća.



Drugo, moje izbacivanje iz tog istog tijela na sjednici koja nije niti održana, nanijela je veliku političku štetu MOST-u i kolegi Petrovu, jer je učinjena bez pružanja mogućnosti onome o kome „odlučuje“ da sam nešto kaže! Poruka o nedemokratskom ponašanju kao mogućem načinu vladanja u znatnoj mjeri će optereti cijelu platformu MOST-a. MOST-u treba reputacija trećeg puta a ne treće partije!



A osobno sam siguran da su nam demokratske vrijednosti ono po čemu smo se trebali razlikovati od drugih. I dok sam bio u HDZ-u govorio sam da se s ostacima naslijeđenog totalitarnog mentaliteta ne može obračunavati totalitarnim metodama. Taj mentalitet uzrok je najvećih zala u hrvatskoj politici. Samo totalitarna svijest ne može pojmiti činjenicu da netko razgovara s političkim suparnicima, a da zato nije tražio dopuštenje. Moj pristup bio je i ostao razgovarati sa svima i zato me sve paraobavještajne službe svijeta mogu slobodno nastaviti pratiti i prisluškivati.



Ja sam im dao par dana (koliko nisam medijski istupao) da promisle o svojoj odluci i da je povuku. Koliko vidimo iz izjava, a i do mene su došle iste informacije, složili su se da me treba pozvati na sastanak. Međutim, opet je jedan unutarnji krug donio odluku (u ime svih) da to bude nakon svršetka pregovora. Očigledno, nakon što dogovor o koaliciji bude postignut. Ako već i nije?! Očekujem da se kolega Petrov kao mladi čovjek s osjećajem za pravdu neće dati izmanipulirati u ovako teškim trenucima za zemlju.



U cijeli ovaj projekt ušao sam na nagovor kolege Petrova i Lovrinovića. Nije mi žao jer sam, ponavljam bio dio uspjeha. Da s mojim izbacivanjem nije riješen „problem“ komunikacije potvrđuje i sljedeći događaj: jučer sam saznao da su članovi odbora za gospodarstvo MOST-a dan ranije imali radni sastanak s članovima vrlo utjecajne udruge Lipa, čiji rad poznam i cijenim. Ništa neobično, osim što tvorac ekonomskog programa i voditelj odbora za gospodarstvo Ivan Lovrinović o tome nije znao ništa!



Na koncu, vodimo računa da smo različiti, ne glumimo slijepo zajedništvo gdje ga ne može biti jer je ono negacija liberalne demokracije na čijim temeljima počiva današnja Europa. A iznad svega ne smijemo izdati svoje birače, birače koji su nam dali svoj glas, cijeneći naš dosadašnji politički rad i vrijednosti koje smo zagovarali. Njih se ne smije iznevjeriti.



S poštovanjem



U Zagrebu, 22.11.2015.



Drago Prgomet